Author: Katarína Čamborová
Last saved by: Chudá Viera
Company: Min. školstva

Uznesenie vlády SR č. 625/2008 
K č.: 2014-1908/3978:1-20C0

Správa zo zahraničnej pracovnej cesty

1.	Účastníci ZPC:
Titul, meno a priezvisko: | Mgr. Věra Guthová
Pracovisko: | MŠVVaŠ SR, Stromová 1, 813 30 Bratislava
Pracovné zaradenie: | referent odboru vládnych štipendií, akademických mobilít a krajanov
Ovládanie jazykov: | anglický jazyk,
Ďalší účastníci: |
Titul, meno a priezvisko: | Ing. Katarína Čamborová
Pracovisko: | MŠVVaŠ SR, Stromová 1, 813 30 Bratislava
Pracovné zaradenie: | hlavný radca odboru vládnych štipendií, akademických mobilít a krajanov
Ovládanie jazykov: | maďarský jazyk, nemecký jazyk, ruský jazyk
Titul, meno a priezvisko: | Vladimír Janeček
Pracovisko: | Oddelenie prevádzky a údržby MŠVVaŠ SR, Stromová 1, 813 30 Bratislava
Pracovné zaradenie: | vodič AUS
Ovládanie jazykov: | /
2.	Zahraničná pracovná cesta:
Štát: | Maďarsko
Mesto: | Budapešť
Vykonaná v doch: | 19. 02. – 20. 02. 2014
Prijímajúca organizácia: | Celoštátna slovenská samospráva, Fadrusz u. 11/A, H-1114 Budapest

Účel cesty:

Rokovanie s predstaviteľmi Celoštátnej slovenskej samosprávy a zástupcov Ministerstva ľudských zdrojov Maďarska.
Rokovania s vedením Materskej školy, všeobecnej školy, gymnázia a kolégia s vyučovacím jazykom slovenským v Budapešti za účasti riaditeľa Klebesbergovho centra a školskej referentky CSS – odovzdanie učebných pomôcok na podporu vyučovania slovenského jazyka na škole.

Spôsob financovania: | plánovaná pracovná cesta/pol. 18 Plánu ZPC na február 2014; schválená na 1. PVM dňa 20.01.2014; realizovaná na náklady MŠVVaŠ SR
3.	Rámcový program pobytu: je v prílohe
4.	Stručný priebeh rokovaní
Rokovania na slovenskej škole v Budapešti dňa 19. februára 2014 sa uskutočnili za účasti pána riaditeľa Klebesbergovho centra, t.j. súčasného prevádzkovateľa školy a pani Lázár Eriky, študijnej referentky CSS v Maďarsku. Vedenie slovenskej školy bolo zastúpené v zložení Szabóné Marlok Júlia, riaditeľka školy a jej dve zástupkyne pani Rácz Kornélia a Paulikné Szincsok Oľga. Pani riaditeľka informovala o situácii na škole, ktorá spadá pod Klebesbergové centrum, čo v praxi znamená, že o financovaní nerozhoduje vedenie školy, majú problémy s opravami kancelárskeho zariadenia ako sú kopírky, nákupom spotrebného materiálu, ale aj nevyhnutnými prácami spojenými s údržbou budovy samotnej.
Sám riaditeľ Klebesbergovho centra konštatoval, že škola potrebuje generálnu údržbu, nakoľko jej objekt je energeticky nevyhovujúci a bude si vyžadovať celkové zateplenie obvodového plášťa. Toto si však vyžiada v prvom rade práce v suteréne, nakoľko statický posudok pre účely zateplenia zistil závady v podobe preťaženia základov, a teda celkové narušenie stability budovy. Dôvodom je nevyvezená stavebná suť, ktorá pri výstavbe školy bola uložená do priestorov suterénu školy a prakticky do objektu zabudovaná. Odstránenie tejto záťaže základov objektu je podmienkou, aby bolo možné následne budovu zaťažiť konštrukciou a materiálom zateplenia obvodového plášťa budovy školy.
Náročnosť je o to väčšia, že do suterénu nie je prakticky žiadny prístup stavebnej techniky a odstránenie suti si bude vyžadovať manuálnu prácu. Tieto projekty bude možné riešiť až po vyjasnené konečnej príslušnosti školy, nakoľko bola podaná žiadosť o jej prevzatie do správy CSS. 
Pani riaditeľka školy spresnila informáciu o správe školy, ktorá by mala prejsť z pôsobnosti mesta Budapešť pod Celoštátnu slovenskú samosprávu v Maďarsku koncom mája 2014, kedy by sa rokovania o správe školy mali uzavrieť a následne podpísať trojstranná dohoda. 
Na rokovaní sa spresnila požiadavka školy na vyslanie učiteľov slovenského jazyka a akademických predmetov, ktorá bola písomne oficiálne predložená na MŠVVaŠ SR. Škola žiada jedného pedagóga na I. stupeň (na dobu troch rokov, počas zastupovania materskej dovolenky), ako aj učiteľa na II. stupeň s aprobáciou geografia – informatika, ktorú by uprednostnili pred aprobáciou fyzika – informatika. Tieto odborné predmety v súčasnosti nemá kto vyučovať v slovenskom jazyku, a preto sa na škole vyučujú v maďarskom jazyku. Oficiálne ide o jedinú jednojazyčnú slovenskú školu v Maďarsku a okrem uvedených predmetov sa na škole vyučuje po slovensky. 
Vzhľadom na toto jej postavenie má veľké problémy aj so zabezpečovaním vhodných učebníc v slovenskom jazyku s obsahom zodpovedajúcim maďarským vzdelávacím štandardom. Pre niektoré predmety by vyhovovali preklady maďarských učebníc do Sj, ale ich vydanie je finančne náročné, a preto do súčasnosti nerealizované. Dovoz učebníc zo SR je možný, ale tieto môžu byť zaradené len ako učebné pomôcky. Toto predstavuje osobitný problém lebo nákup učebných pomôcok nie je možné financovať zo štátnej dotácie na nákup učebníc pre školu. Preto v súčasnosti si prakticky musia slovenské učebnice financovať rodičia, a to priamo nákupom učebníc v SR, čo predstavuje ešte navýšenie ceny za dovoz. Situácia by sa mohla zlepšiť po získaní schvaľovacej doložky od Úradu pre rozvoj a výskum školstva, ktorý dozoruje učebnice v Maďarsku a rozhoduje o ich zaradení do zoznamu učebníc.
MŠVVaŠ SR zabezpečilo vzorovú sadu učebníc pre CSS, aby mohla proces schvaľovania slovenských učebníc zabezpečiť pre všetky školy, ktoré v Maďarsku zabezpečujú vyučovanie slovenského jazyka. V tejto súvislosti pani Lázárová informovala o zmenách v procese posudzovania a schvaľovania slovenských učebníc a v súčasnosti sa opäť čaká na novelu zákona týkajúcu sa tejto oblasti. Vzhľadom na uvedenú situáciu SMSEZ zabezpečilo pre Materskú školu, všeobecnú školu, gymnázium a kolégium s vyučovacím jazykom slovenským v Budapešti požadované slovenské učebnice, ako pomocný materiál na výučbu slovenského jazyka a literatúry. Zoznam odovzdaných učebníc je v prílohe. 
Na záver informovala pani riaditeľka o probléme s podaním projektu na zabezpečenie interaktívnych tabúľ, ktorý predkladali na Úrad Slovákov žijúcich v zahraničí. Škola do dnešného dňa nedisponuje žiadnymi interaktívnymi tabulami a zriaďovateľ uvedenú techniku do súčasnosti nezabezpečil. Projekt podávali, ako škola po prvý raz a stretli sa s problémom pri kompletizovaní dokladov, a to pri zakladacej listine školy požadovanej v Sj, ktorú má k dispozícii zriaďovateľ v Mj a škola nemá finančné prostriedky na jej preklad do slovenského jazyka. 

Dňa 20.2.2014 sa uskutočnilo pracovné rokovanie na pôde Celoštátnej slovenskej samosprávy v Maďarsku za účasti zástupcov Maďarského ministerstva ľudských zdrojov za oblasť menšinového regionálneho školstva, ako aj oblasť odvodov do zdravotnej a sociálnej poisťovne za učiteľov vysielaných MŠVVaŠ SR na školy v Maďarsku. 
Cieľom rokovaní bolo vyjasnenie situácie vo veci odvodovej príslušnosti do sociálnej poisťovne v SR resp. Maďarsku vyslaných učiteľov slovenského jazyka a akademických predmetov pôsobiacich v Maďarsku, ako aj ich aktuálne pracovné zaradenie. 
Počas rokovania prítomní konštatovali, že nie sú vyjasnené vzťahy a záväzky škôl v Maďarsku, kde pôsobia vyslaní učitelia MŠVVaŠ SR voči Sociálnej poisťovni v SR a Celoštátna slovenská samospráva v Maďarsku, ako zriaďovateľ týchto škôl, nedisponovala s informáciami o súčasných právnych predpisoch a to, ani v Maďarsku, ani ako členského štátu EÚ.
Za predchádzajúce obdobie boli sociálne odvody vyslaných učiteľov zasielané školami v Maďarsku neoprávnene do maďarskej Sociálnej poisťovne. Na základe nariadenia EK č. 883/2004 a 1408/71 mali byť vzhľadom na trvalý pobyt, výkon práce a plat vyslaných učiteľov odvody stanovené podľa slovenských právnych predpisov a zasielané do Sociálnej poisťovne v SR. Uvedené skutočnosti, ako aj informácia o možnosti viacnásobných pracovných pomerov v rámci EÚ, čo umožňuje aj maďarská legislatíva, a to aj vo verejnej správe, sa na stretnutí potvrdili vyjadrením p. Dr. Gellérné dr. Lukács Éva, zastupujúcej Úrad štátneho tajomníka pre zdravotníctvo MĽZ Maďarska. 
Z rokovaní vyplynulo, že MŠVVaŠ SR nemá kompetencie pri riešení už vzniknutých problémov s odvodmi vyslaných učiteľov a v danej situácii môže dotknutých učiteľom iba upozorniť na danú situáciu, aby si preverili ich konkrétny stav odvodov do sociálnej poisťovne a v prípade zistenia nedostatkov aby požiadali o vyrovnanie vzniknutých nedoplatkov. Premlčacia doba v Maďarsku je 5 rokov, a preto je potrebné žiadosť v prípade zistených nedoplatkov podať čo najskôr. 
Maďarské MĽZ v zastúpení p. Dr. Gellérné prisľúbilo poskytnutie informácií, ako má škola v Maďarsku postupovať vo vzťahu k vyslaným učiteľom MŠVVaŠ SR. 
Diskusia pokračovala bez účasti zástupcov Úrad štátneho tajomníka pre zdravotníctvo MĽZ Maďarska. Nastolená bola opäť otázka používania slovenských učebníc, ich zaradenie do zoznamu učebníc v Maďarsku ako aj zabezpečovanie učebníc v slovenskom jazyku Maďarskou stranou a to aj vzhľadom na zaradenie nového predmetu pod názvom „Slovenské reálie“, ktorý si taktiež vyžiada vydanie príslušnej učebnice.
Zástupcovia Celoštátnej slovenskej samosprávy informovali o stave prevzatia správy slovenskej školy v Budapešti, ktorej rokovania prebiehajú a mali by byť ukončené v máji 2014 po konečnom rozhodnutí ministra ľudských zdrojov Maďarska. 
Na záver sa p. Fúzik vrátil k otázkam vyslaných učiteľov na školách, ktoré sú spravované v rámci CSS a najmä k už známemu problému vysielania učiteliek pre MŠ, ktorých nedostatok pociťujú dlhodobo. Akceptoval aj skutočnosť rozdielnych požiadaviek na vzdelanie týchto učiteliek a navrhoval zvážiť možnosť poskytnúť štipendijné miesta na štúdium pre krajanských uchádzačov z Maďarska na slovenských stredných pedagogických školách s výnimkou Lučenca, kde ako je známe prevláda maďarský jazyk. Táto možnosť by mala byť prerokovaná v rámci pripravovaného programu spolupráce na nasledujúce obdobie. 
5.	Odporúčané závery:
A.)	Návrh na vyslanie učiteľov slovenského jazyka a akademických predmetov na Materskú školu, všeobecnú školu, gymnázium a kolégium s vyučovacím jazykom slovenským v Budapešti podľa špecifických požiadaviek školy. 
T: do  28.2.2014	Z:	SMSEZ MŠVVaŠ SR na rozhodnutie p. ministrovi
B.)	Očakávané materiály ohľadom záväzkov maďarskej strany vo vzťahu k vyslaným učiteľom MŠVVaŠ SR primerane zapracovať do pripravovaného Programu spolupráce. 
T: do  30.5.2014	Z: 	SMSEZ MŠVVaŠ SR 

6.	Prinesená dokumentácia
Z rokovaní boli prinesené nasledovné publikácie a materiály:
-	Kondacs Pál, Útban hazafelé/Neskorý návrat; Budapest 2012 ISBN 978-963-86803-6-5
-	Náš kalendár 2014; publikácia CSS v Maďarsku, Budapest ISSN 0465-9074
-	dve čísla (č. 7 a 8) týždenníka Slovákov v Maďarsku ĽUDOVÉ NOVINY február roku 2014 (13. a 20. februára 2014)

7.	Osobitne vyhodnotený očakávaný prínos ZPC
Poskytnutie učebníc slovenského jazyka pre navštívenú slovenskú školu (jedinú s vyučovaním v slovenskom jazyku v Maďarsku) znamená skvalitnenie práce pedagógov vyučujúcich slovenský jazyk bez príslušných učebníc. Situácia v Maďarsku je podmienená systémom financovania učebníc, ktoré financuje štát t.j iba tie tituly, ktoré sú na zozname schválených učebníc v Maďarsku. Odporúčané tituly si školy musia financovať z iných zdrojov, čo v praxi znamená, že ich kupujú rodičia. 
Pracovné rokovania s predstaviteľmi CCS a Ministerstva ľudských zdrojov v Maďarsku prispeli k riešeniu pracovného postavenia a súvisiaceho spôsobu odvodov za vyslaných učiteľov MŠVVaŠ SR v súlade s európskou legislatívou. 

8.	Spôsob zverejnenie výsledkov ZPC, prenos získaných informácií
Zo strany organizátorov a účastníkov stretnutia za maďarskú stranu boli informácie o výsledkoch rokovaní poskytnuté miestnym a regionálnym médiám. 
Súhlasím so zverejnením textu správy na internetovej stránke MŠVVaŠ SR www.minedu.sk 

Správu vypracovali:  Věra Guthová, Katarína Čamborová; 24.02.2014
Správu schválili:       

	Dagmar Hupková, riaditeľka OVŠAMK

	Vladimír Belovič, generálny riaditeľ SMSEZ

Rozdeľovník: –    	účastníci ZPC, 
–	A/A pre Oddelenie služieb medzinárodnej spolupráce MŠVVaŠ SR

Prílohy:	rámcový program ZPC
	Zoznam odovzdaných učebníc pre Materskú školu, všeobecnú školu, gymnázium a kolégium s vyučovacím jazykom slovenským v Budapešti
	Zoznam účastníkov rokovaní na CSS v Maďarsku zo dňa 20.02.2014